1. ปัจจัยความเสี่ยง

ความผันผวนของอัตราค่าเช่าเรือ

ธุรกิจเดินเรือและธุรกิจการให้บริการนอกชายฝั่งเป็นธุรกิจที่มีวัฎจักร
โดยอัตราค่าเช่าเรือในปัจจุบันได้ปรับตัวสูงขึ้นมากเมื่อเทียบกับในอดีต
ซึ่งความผันผวนของอัตราค่าเช่าเรือเกิดจากการเปลี่ยนแปลงใน
อุปสงค์และอุปทานของเรือบรรทุกสินค้าและงานบริการต่างๆจากเรือบรรทุกสินค้า

ปัจจัยที่ส่งผลกระทบต่ออัตราค่าเช่าเรือ ได้แก่ :

+------------------------------+---------------------------------------+
| เรือบรรทุกสินค้าแห้งเทกอง         | ธุรกิจการให้บริการนอกชายฝั่ง                |
+------------------------------+---------------------------------------+
| อุปสงค์และผลผลิตสินค้าแห้งแบบเทกอง | ความต้องการใช้น้ำมันและก๊าซธรรมชาติ         |
+------------------------------+---------------------------------------+
| ระยะทางที่ใช้ขนส่งสินค้าแห้งเทกอง   | ความก้าวหน้าของการสำรวจ พัฒนา            |
|                              | และเทคโนโลยีในการผลิต                   |
+------------------------------+---------------------------------------+
| การเ                         | คว                                    |
| ปลี่ยนแปลงรูปแบบการค้าทางทะเลและ | ามสามารถของกลุ่มโอเปคและกลุ่มผลิตที่อยู่นอกกลุ่ม |
|                              | โอเปคที่จะกำหนดและรักษาระดับการผลิตและราคา |
| การขนส่งสินค้า                  |                                       |
+------------------------------+---------------------------------------+
| จำนวนเรือต่อใหม่ที่มีการส่งมอบ      | อัตราการ                               |
|                              | ค้นพบแหล่งน้ำมันและก๊าซธรรมชาติสำรองแห่งใหม่ๆ |
|                              | ในบริเวณนอกชายฝั่ง                       |
+------------------------------+---------------------------------------+
| การปลดระวางเรือที่มีอายุมาก       | สภาพภูมิอากาศ                           |
+------------------------------+---------------------------------------+
| ความแออัดของท่าเรือ             | สภาพเศรษฐกิจทั่วโลก                      |
+------------------------------+---------------------------------------+

ความสามารถในการปล่อยเรือให้เช่าของบริษัทฯ
เมื่อเรือหมดสัญญาเช่าจากลูกค้าและอัตราค่าเช่าสำหรับการทำสัญญาใหม่
จะขึ้นกับสภาวะของตลาดเรือบรรทุกสินค้าแห้งเทกองและตลาดของธุรกิจการให้บริการนอกชายฝั่งในขณะนั้น
หากสัญญาเช่าครบกำหนดในช่วงขาลง อัตราค่าเช่าใหม่ที่เสนอลูกค้ามักจะ ต่ำกว่าสัญญาเช่าเดิม

เพื่อจำกัดความผันผวนของอัตราค่าเช่าเรือ บริษัทฯ ได้ปล่อยเช่าเรือสินค้าแห้งเทกองในหลาย
รูปแบบ ไม่ว่าจะเป็นบริการแบบประจำเส้นทาง แบบเช่าเหมาลำเป็นระยะเวลา
แบบทำสัญญารับขนส่ง สินค้าไว้ล่วงหน้า และแบบเช่าเหมาลำเป็นเที่ยว
บริษัทฯได้ทำสัญญาให้เช่าเรือเหมาลำแบบเป็นระยะเวลาโดยกำหนดค่าเช่าในอัตราคงที่ไว้แล้ว
จำนวน 15 ลำ ซึ่งคิดเป็นร้อยละ 27 และร้อยละ 13 ของระวางบรรทุกสินค้าทั้งหมดของบริษัทฯ
ในปี 2550 และ 2551 ตามลำดับ นอกจากนี้เรือขุดเจาะของบริษัทฯ
ยังได้รับสัญญาว่าจ้างระยะเวลาปานกลางด้วยอัตราค่าเช่าคงที่โดยมีสัญญาว่าจ้างไปจนถึงไตรมาสที่
4 ของปี 2551 ซึ่งสัญญาว่าจ้างนี้จะทำให้ผลการดำเนินงานของบริษัทฯ แข็งแกร่งในอนาคต

ความผันผวนของราคาตลาดของเรือบรรทุกสินค้าแห้งเทกอง

ความผันผวนของราคาเรือบรรทุกสินค้าแห้งเทกอง เรือที่ให้บริการและสนับสนุนวิศวกรรมโยธา
ใต้น้ำและเรือขุดเจาะ เกิดจากปัจจัยหลายประการ เช่น การขึ้นลงของค่าระวาง การแข่งขัน
ประเภทของเรือ ขนาด และอายุของกองเรือ และเรือขุดเจาะ
การปฏิบัติตามกฎระเบียบสากลเกี่ยวกับการเดินเรือในน่านน้ำนานาประเทศ
และราคาของเรือที่ต่อเรือใหม่

ราคาตลาดของเรือบรรทุกสินค้าแห้งเทกอง
เรือที่ให้บริการและสนับสนุนวิศวกรรมโยธาใต้น้ำและเรือขุดเจาะมือสองในปัจจุบันได้ปรับตัวสูงขึ้นมากเมื่อเทียบกับในอดีต
บริษัทฯโชคดีมากที่ได้ตัดสินใจซื้อเรือมือสองจำนวนหลายลำ
ในขณะที่ราคาเรือมือสองยังมีราคาต่ำกว่าราคาในปัจจุบันมาก ดังนั้นกองเรือของบริษัทฯ
จึงมีราคาตามมูลค่าตลาดที่สูงกว่ามูลค่าทางบัญชี

เพื่อเป็นการจำกัดความผันผวนของมูลค่าตลาดของกองเรือ บริษัทฯ
ได้ทำการคัดเลือกผู้ขายเรือและเรือขุดเจาะอย่างต่อเนื่อง ตรวจสอบราคาตลาด
และทำการวิเคราะห์ถึงผลของการลงทุนในระยะยาวอย่างรอบคอบ บริษัทฯ
จะซื้อเรือหากการลงทุนนั้นสร้างผลตอบแทนในระยะยาวที่น่าพอใจให้บริษัทฯ

บริษัทฯ จ่ายคืนเงินกู้อย่างต่อเนื่องและในบางครั้งได้ชำระคืนก่อนกำหนด
เพื่อรักษาสัดส่วนเงินกู้ต่อทุนของบริษัทฯ ให้อยู่ในอัตราที่เหมาะสม บริษัทฯ
เข้มงวดในการพิจารณาซื้อเรือและเรือขุดเจาะ อย่างมาก
เพื่อให้เหมาะสมกับกองเรือที่มีอยู่และธุรกิจที่หลากหลายของบริษัทฯ
ซึ่งหมายถึงกลยุทธ์ในการปรับปรุงกองเรือมีโอกาสเกิดขึ้นได้มาก
ทั้งนี้โดยการรักษาระดับหนี้สินของบริษัทฯ ให้อยู่ระดับที่เหมาะสมจะทำให้บริษัทฯ
มีสถานะทางการเงินที่เข้มแข็งที่จะทำให้สามารถจัดหาเงินทุนในการจัดซื้อเรือได้อย่าง รวดเร็ว

การซื้อเรือมือสอง

บริษัทฯ ซื้อเรือจากตลาดค้าเรือบรรทุกสินค้าแห้งเทกอง
เรือที่ให้บริการและสนับสนุนวิศวกรรมโยธาใต้น้ำ
และเรือขุดเจาะจากตลาดมือสองและจะยังคงซื้อเรือมือสองเพิ่มเติมในอนาคต แม้ว่าบริษัทฯ
จะมีสิทธิเข้าไปตรวจสอบสภาพเรือก่อนการตกลงทำสัญญาซื้อเรือ
แต่บางครั้งข้อมูลของสภาพเรือเดิมอาจจะไม่สามารถให้รายละเอียดเกี่ยวกับสภาพเรือได้เหมือนกับข้อมูลสภาพเรือที่บริษัทฯ
ดำเนินการเอง

เพื่อจำกัดความเสี่ยงดังกล่าว โดยทั่วไปบริษัทฯ จะทำตามนโยบายของบริษัทฯ เกี่ยวกับการซื้อเรือ
ซึ่งจะพิจารณาเรือที่มีอายุต่ำกว่า 10 ปี
และติดต่อกับเจ้าของเรือหรือผู้ประกอบการที่มีชื่อเสียงดีในด้านการดำเนินงานและการบำรุงรักษาเรือ

ความรุนแรงของการแข่งขันในตลาด

ตลาดเรือบรรทุกสินค้าแห้งเทกองและเรือให้บริการนอกชายฝั่งชนิดต่างๆ
มีการแข่งขันกันสูงทั้งในด้านเงินทุน และความต้องการขนส่งสินค้าที่มีกระจัดกระจาย
ส่วนใหญ่การแข่งขันกันจะเกิดจากเจ้าของเรือรายอื่นๆ ซึ่งบางรายมีทรัพยากรที่ดีกว่าบริษัทฯ มาก
การแข่งขันจะขึ้นอยู่กับราคา เส้นทางเดินเรือ ขนาดของเรือ อายุ สภาพและสมรรถนะของเรือ
และการบริหารจัดการเรือให้แก่ผู้เช่าเรือ

เนื่องจากตลาดเรือบรรทุกสินค้าแห้งเทกองมีการกระจายตัวสูง ดังนั้นบริษัทฯ
จึงมีกลยุทธ์ในการปล่อยเรือให้เช่าเหมาลำเป็นระยะเวลา
โดยกำหนดอัตราค่าเช่าคงที่และทำสัญญาให้เป็นระยะยาวขึ้น
กระบวนการปล่อยเรือให้เช่าในระยะยาวนี้มีการแข่งขันกันสูงมาก และโดยทั่วไปจะมีกระบวนการ
กลั่นกรองคัดเลือกผู้ให้เช่ากันค่อนข้างนาน และโดยทั่วไปจะกินเวลาหลายเดือน
ซึ่งกระบวนการเสนอราคาให้เช่าเรือนี้จะทำให้เกิดการแข่งขันกันในด้านราคา

การให้เช่าเรือที่สัญญาระยะสั้น (Spot Voyages)

เรือที่ให้เช่าในสัญญาระยะสั้น คือ เรือที่อิงอัตราค่าเช่าเรือจากตลาดเช่าเรือระยะสั้น
หรือเรือที่ให้เช่าเหมาลำเป็นระยะเวลา หรือเรือที่ทำสัญญารับขนส่งสินค้าไว้ล่วงหน้า
โดยมีอัตราค่าเช่าที่อิงจากตลาดเช่าเรือระยะสั้น
หรือกำหนดอัตราค่าเช่าเรือไว้แน่นอนตายตัวในระยะเวลาสั้นๆ บริษัทฯ
ได้จัดประเภทของสัญญาโดยคิดจากระยะเวลาของสัญญา โดยสัญญาที่มีระยะเวลาน้อยกว่า 1 ปี
จัดเป็นสัญญาระยะสั้น สัญญาที่มีระยะเวลาระหว่าง 1 ถึง 2 ปี จัดเป็นสัญญาระยะกลาง
และสัญญาที่มีระยะเวลามากกว่า 2 ปี จัดเป็นสัญญาระยะยาว อัตราค่าระวางเรือของบริษัทฯ
ไม่ว่าจะเป็นในแบบเดินเรือประจำเส้นทาง แบบมีสัญญารับขนส่งสินค้าล่วงหน้า
หรือแบบเช่าเหมาลำเป็นระยะเวลา จะมีการอ้างอิงราคาจากตลาดเช่าเรือระยะสั้น
อีกทั้งสัญญาการให้บริการด้านวิศวกรรมโยธาใต้น้ำของบริษัทฯ ส่วนใหญ่จะเป็นสัญญาระยะสั้น
ด้วยเหตุนี้การปรับตัวลดลงของอัตราค่าระวางเรือในตลาดดังกล่าวในช่วงระยะเวลาใดเวลาหนึ่ง
จะทำให้ผลประกอบการในช่วงเวลานั้นลดลงด้วย

ทั้งนี้บริษัทฯ
วางแผนที่จะทำสัญญาให้เช่าเรือเป็นแบบระยะยาวโดยกำหนดอัตราค่าเช่าแบบคงที่ให้มากขึ้น
เพื่อเป็นการลดความเสี่ยงจากการให้เช่าเรือที่สัญญาระยะสั้น

ความผันผวนของฤดูกาล

ฤดูกาลมีผลกระทบต่อตลาดเรือบรรทุกสินค้าแห้งเทกอง และเรือให้บริการนอกชายฝั่งชนิดต่างๆ
ตามภาวะอุปสงค์ที่ผันแปรไปตามฤดูกาล ซึ่งมีผลกระทบต่ออัตราค่าระวาง
และอาจส่งผลให้ผลการดำเนินการของบริษัทฯ ผันผวนในไตรมาสต่อไตรมาส
ในช่วงฤดูใบไม้ร่วงและฤดูหนาวตลาดเรือบรรทุกสินค้าแห้งเทกองจะดี
เนื่องจากประเทศในแถบซีกโลกเหนือมีความต้องการถ่านหินและวัตถุดิบชนิดอื่นมากขึ้นในช่วงฤดูหนาว
อย่างไรก็ตามสภาพภูมิอากาศที่แปรปรวนในช่วงเวลาดังกล่าว
อาจทำให้เกิดปัญหาเกี่ยวกับการเดินเรือและการจัดส่งสินค้าบางประเภท
โดยในระหว่างเดือนธันวาคมถึงเดือนกุมภาพันธ์ตลาดการให้บริการวิศวกรรมโยธาใต้น้ำในแถบเอเชียจะซบเซา
เนื่องจากสภาพลมมรสุมสร้างความลำบากในการปฏิบัติการโยธาใต้น้ำ
ซึ่งความผันผวนทางฤดูกาลจะไม่มีผลกระทบต่อเรือของบริษัทฯ ที่ให้เช่าเหมาลำแบบเป็นระยะเวลา

การบริหารแผนการขยายธุรกิจของบริษัทฯ

 การเติบโตทางธุรกิจของบริษัทฯ ในอนาคตขึ้นอยู่กับปัจจัยดังต่อไปนี้

  - การกำหนดเส้นทางการให้บริการและซื้อเรือและเรือขุดเจาะน้ำมันที่เหมาะสม

  - การกำหนด วิเคราะห์ และใช้เรือที่ได้มาอย่างเหมาะสม

  - การขยายฐานลูกค้า

  - การบริหารการขยายตัวทางธุรกิจ

  - การได้รับความสนับสนุนทางการเงินในเงื่อนไขที่บริษัทฯ สามารถยอมรับได้

การเติบโตทางธุรกิจย่อมก่อให้เกิดความเสี่ยงเพิ่มขึ้นหลายประการ เช่น ภาระหนี้สินและภาระ
ผูกพันต่างๆ ความยุ่งยากในการปฏิบัติตามมาตรฐาน กฎระเบียบ ข้อปฏิบัติ
และนโยบายการคัดเลือกบุคลากรใหม่ที่มีคุณภาพเข้ามาเพิ่มเติม
การรักษาความสัมพันธ์ทางการค้ากับลูกค้าของบริษัทฯ และการ
ผสมผสานทรัพย์สินที่ได้มาใหม่มาใช้กับของเดิมที่มีอยู่แล้ว

เพื่อจำกัดความเสี่ยงดังกล่าว บริษัทฯ จึงต้องลงทุนอย่างต่อเนื่องในระบบการจัดการและการเงิน
และจากการที่ธุรกิจของบริษัทฯ เติบโตอย่างต่อเนื่อง บริษัทฯ
จึงต้องพัฒนาระบบฐานข้อมูลและการรายงานให้มีประสิทธิภาพ
เพื่อใช้เป็นศูนย์รวมการวัดผลการดำเนินการและผลประกอบการ

อายุของกองเรือที่เพิ่มขึ้น

โดยทั่วไปแล้วต้นทุนในการดูแลรักษาเรือให้อยู่ในสภาพที่เหมาะสมในการดำเนินงานนั้น
จะเพิ่มตามอายุของเรือ
เนื่องจากประสิทธิภาพในการเผาผลาญเชื้อเพลิงของเรือที่มีอายุมากจะถดถอยไป
และยังต้องใช้จ่ายเงินในการดูแลรักษาเรือสูงกว่าเรือที่เพิ่งต่อใหม่
ซึ่งเรือใหม่จะได้รับการพัฒนาทางเทคโนโลยีให้เครื่องยนต์มีประสิทธิภาพที่ดีขึ้น มีการออกแบบเรือ
และใช้ชนิดของโลหะที่นำมาต่อเรือดีกว่ารุ่นเก่า
นอกจากนี้เรือที่มีอายุมากยังต้องเสียค่าประกันภัยในอัตราที่สูงขึ้น
ส่งผลให้ได้รับความนิยมจากผู้เช่าน้อยลง อีกทั้งกฎระเบียบและมาตรฐานด้านความปลอดภัย
และมาตรฐานอื่นๆ ที่เกี่ยวกับอุปกรณ์ต่างๆ ที่ใช้ในเรืออาจทำให้ต้องมีต้นทุนการดำเนินงานที่สูงขึ้น
และอาจเป็นข้อจำกัดในการใช้เรือ

เพื่อจำกัดความเสี่ยงดังกล่าว กลยุทธ์ในการปรับปรุงกองเรือของโทรีเซน
จึงเป็นการทยอยปลดระวางเรือเก่าและซื้อเรือที่มีอายุน้อยกว่า 10 ปี มาทดแทนเรือที่ปลดระวาง

ความเสี่ยงในการดำเนินงานเกี่ยวกับเรือเดินทะเล

โดยปกติการดำเนินธุรกิจเรือขนส่งสินค้าระหว่างประเทศทางทะเล
และเรือขุดเจาะน้ำมันอาจต้องเผชิญกับความเสี่ยงต่างๆ อาทิเช่น การเกิดอุบัติเหตุทางทะเล
อุบัติเหตุที่เกิดจากความแปรปรวนของ ธรรมชาติ
ความสูญเสียหรือเสียหายของสินค้าหรือทรัพย์สินต่างๆ
การหยุดกิจการชั่วคราวอันเนื่องมากจากเครื่องยนต์กลไกขัดข้อง ความผิดพลาดของบุคลากร
ความแปรปรวนของสภาพดินฟ้าอากาศ และการถูกโจมตีเรือ
ซึ่งสิ่งเหล่านี้อาจก่อให้เกิดผลเสียต่อชื่อเสียงในด้านความปลอดภัยและความน่าเชื่อถือของบริษัทฯ
ในฐานะที่บริษัทฯ เป็นเจ้าของและผู้จัดการกองเรือและเรือขุดเจาะน้ำมัน

เพื่อจำกัดความเสี่ยงดังกล่าว บริษัทฯ จึงจำเป็นต้องลงทุนอย่างต่อเนื่องในระบบปฏิบัติการบนเรือ
การบำรุงรักษา และซ่อมแซมเรือและเรือขุดเจาะน้ำมันของบริษัทฯ ให้ได้ตามมาตรฐานสูงสุด
โดยระบบ ดังกล่าวครอบคลุมถึงขั้นตอนการปฏิบัติงานบนเรือเพื่อความปลอดภัยในการเดินเรือ
การให้การฝึกอบรมอย่างเหมาะสมแก่ลูกเรือ
และการรายงานการเกิดอุบัติเหตุแก่สำนักงานใหญ่โดยไม่ชักช้า เป็นต้น

การไม่สามารถปฏิบัติตามข้อบังคับในด้านความปลอดภัยตามมาตรฐานสากล

ในการดำเนินธุรกิจเรือขนส่งสินค้าทางทะเลระหว่างประเทศนั้น
ผู้ประกอบการทุกรายจะต้องยึดถือและปฏิบัติตามกฎระเบียบสากลเกี่ยวกับระบบบริหารจัดการความปลอดภัย
หรือ ISM Code ซึ่งกำหนดโดยองค์การทางทะเลระหว่างประเทศ (International Maritime
Organization) อย่างเคร่งครัด
เพื่อความปลอดภัยจากการดำเนินงานของเรือเดินทะเลและการป้องกันมลภาวะต่างๆ โดยที่ ISM
Code ได้กำหนดให้เจ้าของเรือและผู้จัดการกองเรือต้องปฏิบัติตาม
“ระบบบริหารจัดการความปลอดภัย (Safety Management System)”
ซึ่งรวมถึงการนำนโยบายการป้องกันสิ่งแวดล้อมและความปลอดภัยต่างๆ
มาใช้เมื่อเกิดเหตุการณ์ฉุกเฉิน หากผู้ประกอบการไม่สามารถปฏิบัติตาม ISM Code ได้
อาจส่งผลให้บริษัทฯ มีความเสี่ยงเพิ่มมากขึ้น อาจถูกเพิกถอนกรรมธรรม์ประกันภัย
หรือได้รับความคุ้มครองจากกรมธรรม์น้อยลงสำหรับเรือที่ไม่สามารถปฏิบัติตามมาตรฐานที่กำหนดไว้
อีกทั้งยังอาจถูกสั่งห้ามการนำเรือเข้าเทียบท่าหรือถูกกักเรือไม่ให้ออกจากท่าเรือในบางประเทศได้
ทั้งนี้กองเรือของบริษัทฯ ได้ปฏิบัติตามกฎของ ISM Code ทุกประการ